|  |
| --- |
| Fakta om fordelingen af midler i 2023 fra Bredbåndspuljens særlige ordning for enkeltstående adresser |
|  |

**Ansøgninger**

Ansøgningsfristen til den særlige ordning for enkeltstående adresser udløb den 1. september 2023. Der indkom 292 ansøgninger, hvoraf en enkelt efterfølgende er blevet trukket tilbage.

De øvrige 291 ansøgninger lever alle op til kravene og er dermed alle kvalificerede til tilskud. De fordeler sig på 42 kommuner.

Der var 2.900 adresser, som i 2023 havde mulighed for at søge om tilskud gennem den særlige ordning. Ud af dette tal har 392 adresser været annonceret med henblik på at opnå partnerskab med en bredbåndsudbyder, så der kunne søges om tilskud.

**Tilskud**

Der er givet tilsagn om tilskud til alle 291 adresser. Det samlede tilskud udgør cirka 15 mio. kr. Det gennemsnitlige tilskud er 51.519 kr. pr. adresse. Tilskuddene til de enkelte adresser varierer fra 11.400 kr. til maksimumsbeløbet på 125.000 kr.

**Fordeling**

Geografisk er der givet tilsagn til flest ansøgninger fra Region Midtjylland med 171 adresser, efterfulgt af Region Nordjylland med 64 adresser. Region Hovedstaden ligger lavest med fire adresser (to på Bornholm og to i Frederikssund Kommune) mens Region Sjælland og Region Sydjylland ligger lige med 26 adresser.

|  |  |  |  |
| --- | --- | --- | --- |
| Region | Adresser | Tilskud | Gennemsnit |
| Hovedstaden | 4 | 247.128,00 | 61.782,00 |
| Midtjylland | 171 | 8.008.545,00 | 46.833,60 |
| Nordjylland | 64 | 3.538.650,00 | 55.291,41 |
| Sjælland | 26 | 1.824.605,00 | 70.177,12 |
| Syddanmark | 26 | 1.373.017,00 | 52.808,35 |
| I alt | **291** | **14.991.945,00** | **51.518,71** |

Tilsagnene omfatter 141 boliger, 20 sommerhuse, 5 virksomheder samt 125 adresser, der er registreret i BBR med mere end én adressetype[[1]](#footnote-1). 290 adresser ligger i landzone og en enkelt ligger i sommerhuszone.

**Finansiering**

Egenbetalingen går fra minimumskravet på 2.000 kr. og op til 31.250 kr. I alt bidrager man fra de 291 adresser med 672.250 kr. i egenbetaling inkl. moms.

Der er givet tilsagn om kommunalt tilskud til 121 adresser. Den samlede kommunale medfinansiering udgør 184.000 kr.

Bredbåndsudbyderne har i gennemsnit bidraget med ca. 13.245 kr. i medfinansiering pr. deltagende adresse. Den samlede medfinansiering udgør 3.854.400 kr.

**Bredbåndsudbydere**

Der er 9 bredbåndsudbydere involveret i de 291 ansøgninger, som har modtaget tilsagn om tilskud fra Bredbåndspuljens særlige ordning i 2023.

|  |  |  |
| --- | --- | --- |
| Bredbåndsudbyder | Antal projekter | Tilskud |
| BornFiber | 2 | 116.800 |
| Energi Fyn Bredbånd | 5 | 428.827 |
| Fibia | 37 | 2.617.768 |
| Jysk Energi Fibernet | 2 | 45.500 |
| MES Fibernet | 3 | 176.160 |
| Norlys Fibernet | 220 | 10.622.850 |
| RAH Fiberbredbånd | 13 | 464.700 |
| SEF Fiber | 5 | 208.250 |
| nef Fiber | 4 | 311.090 |
| I alt | **291** | **14.991.945** |

**Baggrund**

Bredbåndspuljen blev introduceret i 2016. Puljen har til formål at bistå med at få en god bredbåndsdækning i de lokalområder, hvor der ikke er udsigt til at markedet sørger for det.

Der gives efter ansøgning tilskud til lokale bredbåndsprojekter, hvor der etableres hurtigt bredbånd til de deltagende adresser.

For at være berettiget til at kunne indgå i en ansøgning til Bredbåndspuljen 2023 skal en adresse opfylde følgende krav:

* Der skal være registreret en bolig, et sommerhus eller en virksomhed på adressen.
* Adressen skal ligge i enten landzone eller sommerhuszone.
* Dækningen med fast bredbånd på adressen må ikke overstige 30/5 Mbit/s.
* Der må ikke foreligge en konkret plan for bedre bredbåndsdækning på adressen inden for tre år.

Fra 2016 og indtil 2021 har det i alle tilfælde været en forudsætning, at der indgik mindst to adresser i en ansøgning om tilskud fra Bredbåndspuljen. Dette er fortsat hovedreglen. Men i 2022 blev der under Bredbåndspuljen også introduceret en særlig ordning for enkeltstående adresser.

Enkeltstående adresser er i forhold til Bredbåndspuljen 2023 defineret som tilskudsberettigede adresser, som opfylder to ekstra krav.:

* Der skal være mere end 800 meter i vejafstand til nærmeste anden tilskudsberettigede adresse.
* Der skal være mere end 200 meter i vejafstand til nærmeste adresse, der allerede har adgang til bredbånd med en hastighed på mindst 1 Gbit/s i download.

Der er afsat 100 mio. kr. til Bredbåndspuljen 2023, heraf op til 25 mio. kr. til den særlige ordning for enkeltstående adresser. Overskydende midler fra den særlige ordning overflyttes til den almindelige ordning.

Fra den enkelte adresse skal man bidrage med en egenbetaling på mindst 2.000 kr. Den bredbåndsudbyder, som står for at etablere bredbånd til adressen, skal bidrage med mindst 10.000 kr.

I 2023 er der knap 30.000 adresser, som er berettigede til at indgå i ansøgninger til Bredbåndspuljen. Ud af dette antal, havde cirka 3.000 adresser mulighed for at indgå i en ansøgning under den særlige ordning for enkeltstående adresser.

Ansøgningsrunden til den almindelige ordning lukker den 24. oktober 2023 kl.12.00.

Yderligere information om Bredbåndspuljen kan findes på: [sdfi.dk/bredbaandspulje](https://sdfi.dk/digital-infrastruktur/bredbaand/bredbaandspuljen)

1. Det dækker typisk over adresser, hvor der både er registreret en bolig og en virksomhed. [↑](#footnote-ref-1)